SL Uradni list Evropske unije C 369/18

POROČILO

o letnih računovodskih izkazih Skupnega podjetja ENIAC za proračunsko leto 2012 z odgovori Skupnega podjetja

2013/C 369/03

KAZALO

Odstavek Stran Uvod … 1-5 19 Informacije v podkrepitev izjave o zanesljivosti … 6 19 Izjava o zanesljivosti … 7-17 19 Mnenje o zanesljivosti računovodskih izkazov … 12 20 Osnova za mnenje s pridržkom o zakonitosti in pravilnosti z izkazi povezanih transakcij … 13-15 20 Mnenje s pridržkom o zakonitosti in pravilnosti z izkazi povezanih transakcij … 16 20 Pripombe o upravljanju proračuna in finančnem poslovodenju … 18-20 21 Izvrševanje proračuna … 18-19 21 Razpisi za zbiranje predlogov … 20 21 Druge zadeve … 21-28 21 Funkcija notranje revizije in služba Komisije za notranjo revizijo … 21 21 Spremljanje rezultatov raziskav in poročanje o njih … 22-24 21 Prispevek držav članic ENIAC … 25 22 Ukrepanje na podlagi prejšnjih opažanj … 26-28 22

UVOD

1. Evropsko Skupno podjetje za izvajanje skupne tehnološke pobude o nanoelektroniki (v nadaljnjem besedilu: Skupno podjetje ENIAC) s sedežem v Bruslju je bilo ustanovljeno decembra 2007 (1) za obdobje 10 let.

2. Glavni cilj Skupnega podjetja je opredeliti in izvajati raziskovalni program za razvoj ključnih pristojnosti nanoelektronike na različnih področjih uporabe z namenom izboljšati evropsko konkurenčnost in vzdržnost ter omogočiti oblikovanje novih trgov in družbenih aplikacij (2).

3. Ustanovni člani Skupnega podjetja so Evropska unija, ki jo zastopa Komisija, nekatere države članice EU (Belgija, Nemčija, Estonija, Irska, Grčija, Španija, Francija, Italija, Nizozemska, Poljska, Portugalska, Švedska in Združeno kraljestvo) ter združenje za evropske dejavnosti na področju nanoelektronike (AENEAS). Člani Skupnega podjetja ENIAC lahko postanejo tudi druge države članice in pridružene države, pa tudi katera koli druga država ali pravni subjekt, ki lahko znatno finančno prispeva k doseganju ciljev Skupnega podjetja.

4. Najvišji prispevek EU za Skupno podjetje ENIAC za pokrivanje stroškov poslovanja in raziskovalnih dejavnosti je 450 milijonov EUR, ki se izplačajo iz proračuna Sedmega okvirnega programa (3). Prispevek združenja AENEAS znaša največ 30 milijonov EUR za stroške poslovanja Skupnega podjetja. Države članice ENIAC zagotovijo prispevke v naravi za stroške poslovanja (z omogočanjem izvajanja projektov) in finančne prispevke v višini najmanj 1,8-kratnega finančnega prispevka EU. Prispevke v naravi zagotovijo tudi raziskovalne organizacije, ki sodelujejo pri projektih. Višina prispevkov v naravi organizacij, ki sodelujejo pri projektih, ne sme biti manjša od skupnega prispevka Komisije in držav članic.

5. Skupno podjetje je postalo finančno avtonomno 26. julija 2010.

INFORMACIJE V PODKREPITEV IZJAVE O ZANESLJIVOSTI

6. Revizijski pristop Sodišča vključuje analitične revizijske postopke, preizkušanje transakcij na ravni Skupnega podjetja in oceno ključnih kontrol nadzornega in kontrolnega sistema. Dopolnjujejo jih dokazi, pridobljeni z delom drugih revizorjev (kadar je smiselno) in analizo poslovodskih predstavitev.

IZJAVA O ZANESLJIVOSTI

7. Sodišče je v skladu z določbami člena 287 Pogodbe o delovanju Evropske unije (PDEU) revidiralo: (a) letne računovodske izkaze Skupnega podjetja ENIAC, ki jih sestavljajo računovodski izkazi (4) in poročila o izvrševanju proračuna (5) za proračunsko leto, ki se je končalo 31. decembra 2012, ter (b) zakonitost in pravilnost transakcij, povezanih s temi izkazi.

Odgovornost poslovodstva

8. V skladu s členoma 33 in 43 Uredbe Komisije (ES, Euratom) št. 2343/2002 (6) je poslovodstvo odgovorno za pripravo in pošteno predstavitev letnih računovodskih izkazov Skupnega podjetja ter za zakonitost in pravilnost transakcij, povezanih z njimi: (a) naloge poslovodstva v zvezi z letnimi računovodskimi izkazi Skupnega podjetja vključujejo zasnovo, izvajanje in vzdrževanje sistema notranje kontrole, ki se uporablja za pripravo in pošteno predstavitev računovodskih izkazov brez pomembno napačne navedbe zaradi goljufije ali napake, izbiro in uporabo ustreznih računovodskih usmeritev na podlagi računovodskih pravil, ki jih je sprejel računovodja Komisije (7), in pripravo okoliščinam primernih računovodskih ocen. Direktor odobri letne računovodske izkaze Skupnega podjetja, potem ko jih računovodja Skupnega podjetja pripravi na podlagi vseh razpoložljivih informacij in napiše pojasnilo, priloženo računovodskim izkazom, v katerem med drugim izjavlja, da je pridobil razumno zagotovilo, da so informacije v vseh pomembnih pogledih resničen in pošten prikaz finančnega položaja Skupnega podjetja; (b) naloge poslovodstva v zvezi z zakonitostjo in pravilnostjo transakcij, povezanih z računovodskimi izkazi, in skladnostjo z načelom dobrega finančnega poslovodenja vključujejo zasnovo, izvajanje in vzdrževanje uspešnega in učinkovitega sistema notranje kontrole, ki zajema ustrezen nadzor in primerne ukrepe za preprečevanje nepravilnosti in goljufij ter po potrebi sodne postopke za izterjavo nepravilno plačanih ali porabljenih sredstev.

Revizorjeva odgovornost

9. Sodišče je odgovorno, da na podlagi svoje revizije Evropskemu parlamentu in Svetu (8) predloži izjavo o zanesljivosti letnih računovodskih izkazov ter o zakonitosti in pravilnosti z njimi povezanih transakcij. Sodišče izvaja revizije v skladu z mednarodnimi standardi revidiranja in etičnim kodeksom MZRS ter mednarodnimi standardi za vrhovne revizijske institucije INTOSAI. Ti standardi določajo, da mora Sodišče revizijo načrtovati in opraviti tako, da pridobi razumno zagotovilo, da so letni računovodski izkazi Skupnega podjetja brez pomembno napačnih navedb in da so z njimi povezane transakcije zakonite in pravilne.

10. Revizija zajema izvajanje postopkov za pridobitev revizijskih dokazov o zneskih in razkritjih v računovodskih izkazih ter o zakonitosti in pravilnosti z njimi povezanih transakcij. Postopki so odvisni od revizorjeve presoje, ki temelji na oceni tveganja pomembno napačne navedbe v računovodskih izkazih in pomembne neskladnosti med transakcijami, povezanimi z izkazi, in zahtevami pravnega okvira Evropske unije, ne glede na to, ali gre za goljufijo ali napako. Pri oceni tega tveganja revizor upošteva vse notranje kontrole, ki se izvajajo za pripravo in pošteno predstavitev računovodskih izkazov, ter nadzorne in kontrolne sisteme, s katerimi se zagotavljata zakonitost in pravilnost z njimi povezanih transakcij, da se pripravijo okoliščinam primerni revizijski postopki. Med revizijo se tudi ovrednotijo primernost računovodskih usmeritev, sprejemljivost računovodskih ocen in celotna predstavitev računovodskih izkazov.

11. Sodišče meni, da so pridobljeni revizijski dokazi zadostna in ustrezna osnova za njegovo izjavo o zanesljivosti.

Mnenje o zanesljivosti računovodskih izkazov

12. Po mnenju Sodišča letni računovodski izkazi Skupnega podjetja v vseh pomembnih pogledih pošteno predstavljajo njegov finančni položaj na dan 31. decembra 2012 ter njegov poslovni izid in denarne tokove za tedaj končano leto v skladu z določbami njegovih finančnih pravil in računovodskimi pravili, ki jih je sprejel računovodja Komisije.

Osnova za mnenje s pridržkom o zakonitosti in pravilnosti z izkazi povezanih transakcij

13. Strategija naknadnih revizij Skupnega podjetja (9), ki jo je s sklepom z dne 18. novembra 2010 sprejel upravni odbor, je ključna kontrola (10) za ocenjevanje zakonitosti in pravilnosti z izkazi povezanih transakcij. V letu 2012 izvršena plačila, povezana z izjavami o prevzemu stroškov, ki jih izdajo nacionalni organi financiranja držav članic, so znašala 8,2 milijona EUR, kar je 42 % skupnih operativnih plačil.

14. Upravni dogovori med Skupnim podjetjem in nacionalnimi organi financiranja držav članic načeloma določajo, da nacionalni organi financiranja izvajajo revizije v imenu Skupnega podjetja. Strategija naknadnih revizij Skupnega podjetja je pri revidiranju zahtevkov za povračilo stroškov projektov zelo odvisna od nacionalnih organov financiranja. Vendar je leta 2012 služba Evropske komisije za notranjo revizijo izvedla posvetovalno študijo o ocenjevanju strategije naknadnih revizij Skupnega podjetja ter revizijskih strategij držav članic ENIAC in poudarila, da bi bilo treba zasnovo sistema naknadnih revizij pregledati in dopolniti zaradi zagotovitve njene ustreznosti za izpolnjevanje njenega splošnega cilja (11).

15. Leta 2012 je Skupno podjetje izvedlo omejen pregled zahtevkov za povračilo stroškov (12), na podlagi katerega je v letnem poročilu o dejavnostih zaključilo, da je bila stopnja napake v programu nižja od 2 %. Vendar ta pregled ni vključeval kakršnih koli revizij in ni dal zagotovila, da so pregledani zahtevki za povračilo stroškov pravilni. Ob koncu revizije, ki jo je izvedlo Sodišče (septembra 2013), informacije, ki so bile na voljo o izvajanju strategije naknadnih revizij Skupnega podjetja, niso zadoščale za sklep Sodišča o tem, ali ta ključna kontrola uspešno deluje.

Mnenje s pridržkom o zakonitosti in pravilnosti z izkazi povezanih transakcij

16. Razen možnih učinkov zadeve, opisane v odstavkih 13–15 v osnovi za mnenje s pridržkom, so transakcije, povezane z letnimi računovodskimi izkazi Skupnega podjetja za proračunsko leto, ki se je končalo 31. decembra 2012, po mnenju Sodišča v vseh pomembnih pogledih zakonite in pravilne.

17. Zaradi naslednjih pripomb mnenji Sodišča nista vprašljivi.

PRIPOMBE O UPRAVLJANJU PRORAČUNA IN FINANČNEM POSLOVODENJU

Izvrševanje proračuna

18. Končni proračun za leto 2012 je vseboval odobritve za prevzem obveznosti v višini 128 milijonov EUR in odobritve plačil v višini 42 milijonov EUR. Stopnja realizacije za razpoložljive odobritve za prevzem obveznosti je znašala 100 %, za odobritve plačil pa 52 % (13). Od 125,5 milijona EUR odobritev za prevzem obveznosti, ki so bile na voljo za operativne dejavnosti, se je 17,6 milijona EUR izvrševalo kot celotna obveznost za prvi razpis za zbiranje predlogov leta 2012, 107,9 milijona EUR pa kot celotna obveznost za drugi razpis za zbiranje predlogov leta 2012. Sporazumi o nepovratnih sredstvih za ta dva razpisa za zbiranje predlogov so bili podpisani v začetku leta 2013, v povprečju pa je od objave razpisa do podpisa sporazumov preteklo 12 mesecev.

19. Slabosti pri kontroliranju v zvezi s sprostitvijo neporabljenih odobrenih proračunskih sredstev, ki so bile ugotovljene pri reviziji za leto 2011, so bile prisotne tudi v letu 2012. Neporabljena celotna prevzeta proračunska obveznost v višini 2,8 milijona EUR za operativne dejavnosti za leto 2010, katere končni datum za izvršitev je bil 31. december 2011, ni bila sproščena do konca leta 2012.

Razpisi za zbiranje predlogov

20. Razpisi za zbiranje predlogov, organizirani v letih 2008, 2009, 2010 in 2011, so privedli do podpisa sporazumov o nepovratnih sredstvih v skupni višini 170,2 milijona EUR, kar je 39 % najvišjega možnega prispevka EU Skupnemu podjetju za raziskovalne dejavnosti (14). Leta 2012 sta bila objavljena dva razpisa za zbiranje predlogov v višini 125,4 milijona EUR, leta 2013 pa sta bila do sedaj objavljena dva razpisa v višini 39,7 milijona EUR. V letu 2013 bi bilo treba objaviti dodatni razpis za zbiranje predlogov v višini 104,7 milijona EUR (23,8 %), da bi se v celoti izkoristil razpoložljivi prispevek EU v višini 440 milijonov EUR.

DRUGE ZADEVE

Funkcija notranje revizije in služba Komisije za notranjo revizijo

21. Listino o delu službe Komisije za notranjo revizijo je upravni odbor sprejel 18. novembra 2010, vendar finančna pravila Skupnega podjetja še niso bila spremenjena tako, da bi vsebovala določbe okvirne uredbe (15) o pooblastilih notranjega revizorja Komisije.

Spremljanje rezultatov raziskav in poročanje o njih

22. Sedmi okvirni program (7. OP) vzpostavlja sistem spremljanja in poročanja, ki zajema varstvo, razširjanje in prenos rezultatov raziskav.

23. Skupno podjetje je v sporazume o nepovratnih sredstvih, ki jih je podpisalo z upravičenci, vključilo posebne določbe o pravicah intelektualne lastnine in razširjanju rezultatov raziskav. Izvajanje teh določb spremlja Skupno podjetje na različnih stopnjah financiranih projektov.

24. Toda način poročanja o rezultatih tega spremljanja je treba izpopolniti, da se bodo izpolnjevale določbe člena 7 Sklepa št. 1982/2006 (16) in člena 27 Uredbe št. 1906/2006 (17).

Prispevek držav članic ENIAC

25. Statut Skupnega podjetja ENIAC določa, da morajo finančni prispevki držav članic ENIAC skupno znašati najmanj 1,8-kratni (18) finančni prispevek EU, nepovratna sredstva Skupnega podjetja pa lahko dosežejo največ 16,7 % skupnih upravičenih stroškov projektov. Pri prvih sedmih razpisih za zbiranje predlogov je bil finančni prispevek držav članic ENIAC enak 1,41-kratnemu finančnemu prispevku EU (1,55-kratnemu prispevku EU leta 2011).

Ukrepanje na podlagi prejšnjih opažanj

26. Računovodja Skupnega podjetja je leta 2012 potrdil finančni in računovodski sistem (ABAC in SAP), vendar proces za zagotavljanje finančnih informacij o upravljanju zahtevkov za povračilo stroškov, prejetih od nacionalnih organov financiranja, še ni bil potrjen.

27. Od aprila 2012 ima Skupno podjetje oddelek za notranjo revizijo, kot je določeno v členu 6(2) uredbe Sveta o ustanovitvi Skupnega podjetja.

28. Načrt ponovne vzpostavitve delovanja po nesreči je bil v letu 2012 dokončan in uspešno preizkušen.

To poročilo je sprejel senat IV, ki ga vodi dr. Louis GALEA, član Evropskega računskega sodišča, v Luxembourgu na zasedanju 22. oktobra 2013. Za Računsko sodišče Vítor Manuel da SILVA CALDEIRA Predesdnik

(1) Uredba Sveta (ES) št. 72/2008 z dne 20. decembra 2007 o ustanovitvi „Skupnega podjetja ENIAC“ (UL L 30, 4.2.2008, str. 21).

(2) V Prilogi, ki je predstavljena v informativne namene, so povzeti pristojnosti, dejavnosti in razpoložljivi viri Skupnega podjetja.

(3) Sedmi okvirni program, sprejet s Sklepom št. 1982/2006/ES Evropskega parlamenta in Sveta (UL L 412, 30.12.2006, str. 1), združuje vse pobude EU, povezane z raziskavami, in ima odločilno vlogo pri doseganju ciljev rasti, konkurenčnosti in zaposlovanja. Poleg tega je program ključni steber evropskega raziskovalnega prostora.

(4) Ti zajemajo bilanco stanja in izkaz poslovnega izida, izkaz denarnih tokov, izkaz sprememb čistih sredstev, povzetek pomembnih računovodskih usmeritev in druga pojasnila.

(5) Ta vsebujejo poročila o izvrševanju proračuna, povzetek proračunskih načel ter druga pojasnila.

(6) UL L 357, 31.12.2002, str. 72.

(7) Računovodska pravila, ki jih je sprejel računovodja Komisije, so izpeljana iz mednarodnih računovodskih standardov za javni sektor (MRSJS), ki jih je izdala Mednarodna zveza računovodskih strokovnjakov, ali, kadar je smiselno, iz mednarodnih računovodskih standardov (MRS) / mednarodnih standardov računovodskega poročanja (MSRP), ki jih je izdal Odbor za mednarodne računovodske standarde.

(8) Člen 185(2) Uredbe Sveta (ES, Euratom) št. 1605/2002 (UL L 248, 16.9.2002, str. 1).

(9) V strategiji naknadnih revizij je določeno, da Skupno podjetje skuša pridobiti dovolj informacij o postopku naknadnih revizij v državah članicah ENIAC za oceno, ali so nacionalni postopki ustrezni za zagotavljanje zadostnega zagotovila v zvezi z zakonitostjo in pravilnostjo transakcij, povezanih s projekti Skupnega podjetja ENIAC.

(10) Člen 12 Uredbe (ES) št. 72/2008 o ustanovitvi Skupnega podjetja določa, da „Skupno podjetje zagotovi, da so finančni interesi članov ustrezno zaščiteni, in sicer z izvajanjem ali naročanjem ustreznih notranjih in zunanjih kontrol“, in da „izvaja pri prejemnikih javnih sredstev Skupnega podjetja ENIAC preglede na kraju samem in finančne revizije. Te preglede in revizije izvede Skupno podjetje ENIAC samo ali pa jih v njegovem imenu opravlja država članica ENIAC“.

(11) Ključne ugotovitve posvetovalne študije so:

— strategija naknadnih revizij Skupnega podjetja ne vključuje praktičnih podrobnosti o njenem izvajanju;

— Skupno podjetje in nacionalni organi financiranja niso sklenili posebnih dogovorov, v okviru katerih bi slednji izvajali revizije računovodskih izkazov.

(12) Pri omejenem pregledu so bili nacionalni organi financiranja pozvani, da potrdijo vzorec zahtevkov.

(13) Relativno nizko stopnjo izvrševanja operativnih plačil pojasnjujejo pozni prejemi potrdil nacionalnih organov in zamude na ravni držav članic pri podpisovanju nacionalnih sporazumov o nepovratnih sredstvih.

(14) V skladu s členom 5 Uredbe (ES) št. 72/2008 in členom 11(5) Priloge k uredbi je najvišji prispevek EU za krijte stroškov poslovanja in raziskovalne dejavnosti Skupnega podjetja 450 milijonov EUR, od česar delež, namenjen stroškom poslovanja ne sme preseči 10 milijonov EUR. Če se del tega prispevka za stroške poslovanja ne porabi, ga je mogoče dati na razpolago za raziskovalne dejavnosti.

(15) Uredba Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti.

(16) Člen 7 Sklepa št. 1982/2006 Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013) določa, da Komisija stalno in sistematično spremlja izvajanje Sedmega okvirnega programa in njegovih posebnih programov ter redno poroča o rezultatih tega spremljanja in rezultate spremljanja redno razširja.

(17) Člen 27 Uredbe (ES) št. 1906/2006 Evropskega parlamenta in Sveta z dne 18. decembra 2006 o določitvi pravil za udeležbo podjetij, raziskovalnih središč in univerz pri ukrepih v okviru Sedmega okvirnega programa in razširjanju rezultatov raziskav (UL L 391, 30.12.2006, str. 1) zahteva, da Komisija spremlja izvajanje posrednih ukrepov na podlagi rednih poročil o napredku, ki jih je treba predložiti. Komisija zlasti spremlja izvajanje načrta za uporabo in razširjanje novega znanja. Komisija tudi vzpostavi in vzdržuje informacijski sistem za učinkovito in usklajeno spremljanje celotnega Sedmega okvirnega programa.

(18) Člen 11(6)(b) Priloge k Uredbi (ES) št. 72/2008 določa, da „finančn[i] prispevki držav članic ENIAC […] skupaj predstavljajo najmanj 1,8-kratni finančni prispevek Skupnosti“.

PRILOGA Skupno podjetje ENIAC (Bruselj) Pristojnosti in dejavnosti Področja pristojnosti Unije, ki izhajajo iz Pogodbe (člena 187 in 188 Pogodbe o delovanju Evropske unije) Sklep št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu določa prispevek Unije k vzpostavitvi dolgoročnih javno-zasebnih partnerstev v obliki skupnih tehnoloških pobud, ki bi se lahko izvajale prek skupnih podjetij v smislu člena 187 Pogodbe. Uredba Sveta (ES) št. 72/2008 z dne 20. decembra 2007 o ustanovitvi „Skupnega podjetja ENIAC“. Pristojnosti Skupnega podjetja (Uredba Sveta (ES) št. 72/2008) Cilji Skupno podjetje ENIAC prispeva k izvajanju Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) in teme „Informacijske in komunikacijske tehnologije“ posebnega programa „Sodelovanje“, v okviru katerega se izvaja Sedmi okvirni program (2007–2013) Evropske skupnosti za raziskave, tehnološki razvoj in predstavitvene dejavnosti. Njegove naloge so zlasti: — opredeliti in izvajati raziskovalni program za razvoj ključnih pristojnosti nanoelektronike na različnih področjih uporabe z namenom izboljšati evropsko konkurenčnost in vzdržnost ter omogočiti oblikovanje novih trgov in družbenih aplikacij, — podpirati dejavnosti, ki so potrebne za izvajanje raziskovalnega programa (v nadaljnjem besedilu: raziskovalne in razvojne dejavnosti), zlasti z dodeljevanjem sredstev udeležencem projektov, izbranih na podlagi konkurenčnih razpisov za zbiranje predlogov, — spodbujati javno-zasebno partnerstvo, katerega cilj je aktiviranje in združevanje prizadevanj Skupnosti ter nacionalnih in zasebnih prizadevanj, povečanje vseh naložb v raziskave in razvoj na področju nanoelektronike ter spodbujanje sodelovanja med javnim in zasebnim sektorjem, — zagotavljati učinkovitost in trajnost skupne tehnološke pobude o nanoelektroniki, — doseči sinergijo in usklajenost evropskih raziskovalnih in razvojnih prizadevanj na področju nanoelektronike, vključno s postopnim vključevanjem povezanih dejavnosti, ki se zdaj izvajajo z medvladnimi raziskovalnimi in razvojnimi programi (EUREKA), v Skupno podjetje ENIAC. Vodenje Skupno podjetje vodi upravni odbor. Izvršno osebje vodi izvršni direktor. Industrijo zastopata odbor za industrijo in raziskave ter združenje AENEAS kot ustanovni član. Odbor javnih organov sestavljajo Komisija, ki zastopa Unijo, države članice in pridružene države. Viri, ki so bili Skupnemu podjetju na voljo v letu 2012 Proračun 127 996 970,00 EUR za obveznosti 42 475 500,00 EUR za plačila Število zaposlenih 31. decembra 2012 15 mest v načrtu delovnih mest (7 začasnih uslužbencev in 8 pogodbenih uslužbencev), od tega 15 zasedenih; ti zaposleni opravljajo: operativne dejavnosti (6); upravne naloge (5); obojne naloge (4). Dejavnosti in storitve, zagotovljene v letu 2012 Glej letno poročilo o dejavnostih Skupnega podjetja ENIAC za leto 2012 na www.eniac.eu Vir: Podatki, ki jih je posredovalo Skupno podjetje ENIAC.